B. Osobitná časť

K Čl. I 

K bodu 1 
 
Účelom navrhovanej úpravy je zvýšiť základnú sumu, ktorú nemožno z mesačnej mzdy alebo z iného príjmu zraziť, na 100 % životného minima prislúchajúceho plnoletej fyzickej osobe. Uvedený návrh reaguje na praktické poznatky z aplikačnej praxe, ktoré poukazujú na zhoršovanie sociálnej situácie obyvateľov v súvislosti s enormne vysokým počtom vykonávaných exekúcií a realizovaných zrážok zo mzdy. 
Ministerstvo spravodlivosti Slovenskej republiky navrhovaným nariadením vlády napĺňa uznesenie vlády Slovenskej republiky č. 476 z 26. augusta 2015, ktoré reagovalo na potrebu poskytovať podporu na zabezpečenie rozvoja najmenej rozvinutých okresov, v ktorom miera evidovanej nezamestnanosti, vypočítaná z disponibilného počtu uchádzačov o zamestnanie, vykazovaná Ústredím práce, sociálnych vecí a rodiny bola v období za aspoň deväť štvrťrokov počas predchádzajúcich dvanástich po sebe nasledujúcich štvrťrokov vyššia ako 1,9-násobok priemernej miery evidovanej nezamestnanosti v Slovenskej republike za rovnaké obdobie. V nadväznosti na uvedený cieľ vláda Slovenskej republiky pristúpila aj k prijatiu všeobecne koncipovaného a nediskriminačného opatrenia, ktorého podstatou je zvýšenie nepostihnuteľnej časti mesačnej mzdy alebo iného príjmu v prípade, ak sa osobe vykonávajú zrážky v režime núteného výkonu rozhodnutia, resp. podľa jeho pravidiel. V súvislosti s predmetnou úlohou a opatrením je cieľom nadviazať na logiku, že životné minimum má predstavovať pre účely najmä výkonu rozhodnutia sumu garantovanú štátom, ktorá za každých okolností zostane osobe na účely zabezpečenia jej základných životných potrieb v priebehu jedného mesiaca.  
Vyššia exekučná ochrana sa navrhuje vzhľadom na potrebu aplikácie všeobecného kritéria pre všetky osoby, ktorým sa vykonávajú zrážky z mesačnej mzdy alebo z iných príjmov. Pre úplnosť je potrebné uviesť, že mimo všeobecného režimu vykonávania zrážok zo mzdy alebo iných príjmov podľa § 1 bude naďalej prebiehať aj realizácia zrážok podľa ustanovenia § 2a, a to pre prípad dôchodkových dávok, ktoré implikujú odlišný režim realizácie zrážok zavedený s účinnosťou od 1. novembra 2013 a rovnako realizácia zrážok podľa § 2b, ktorá sa týka postihovania príjmu v prípade vymáhania pohľadávok spojených s páchaním priestupkov.

K bodu 2

	V záujme zachovanie úrovne ochrany nárokov maloletého dieťaťa na výživné sa vyvažuje zmena ustanovená v bode 1, a to spôsobom, že sa znižuje percento zo sumy, ktorú nemožno zraziť v prípadoch, keď sa vymáhajú nútene pohľadávky na výživné maloletého dieťaťa. Podľa navrhovanej úpravy tak v týchto prípadoch bude ochranu požívať iba 50% nepostihnuteľnej sumy podľa § 1. Vo zvyšku bude mzda alebo iný príjem podliehať štandardne výkonu rozhodnutia, pričom vyjadrenie osobitného pravidla sleduje dlhodobý záujem na zvýšenej ochrane a prednostnom postavení pohľadávok na výživnom.

K bodu 3

Zavádza sa štandardné prechodné ustanovenie, ktoré v súvislosti s povahou procesných noriem vychádza z princípu okamžitej aplikability. V tomto kontexte sa ustanovuje, že právna úprava účinná od 1. januára 2016 sa použije aj na prebiehajúci výkon zrážok, čo v praktickom vyjadrení bude znamenať, že pri zrážaní z mesačnej mzdy alebo z iných príjmov mimo zrážok podľa § 2a alebo § 2b sa odo dňa účinnosti novely použije novelizované ustanovenie § 1. Táto zmena prinesie nevyhnutnosť prepočítania sumy, z ktorej možno zrážky vykonávať, pričom sa však vo svojej podstate nijako nedotkne materiálnych judikovaných nárokov oprávnených.

K Čl. II (Účinnosť)

Navrhuje sa účinnosť nariadenia vlády na 1. januára 2016.